b"\n_START_ARTICLE_\nAnni Albers\n_START_SECTION_\nPrimers anys\n_START_PARAGRAPH_\nVa n\xc3\xa9ixer a Berlin-Charlottenburg en una fam\xc3\xadlia acomodada d'origen jueu convertida al protestantisme. La seva mare, Toni Fleischmann-Ullstein, provenia d'una coneguda fam\xc3\xadlia jueva alemanya d'editors, els Ullstein, i el seu pare, Siegfried Fleischmann, era un important fabricant de mobles._NEWLINE_Durant la seva \xc3\xa8poca escolar Anni va rebre classes particulars d'art. En el llibre Ullsteinroman (la novel\xc2\xb7la dels Ullstein) Sten Nadolny diu que Anni era la m\xc3\xa9s perillosa per a la fam\xc3\xadlia Fleischmann, en el sentit de la m\xc3\xa9s revolucion\xc3\xa0ria, que a m\xc3\xa9s era la m\xc3\xa9s bonica i volia ser una artista boh\xc3\xa8mia._NEWLINE_Quan tenia 17 anys va ingressar a l'estudi de pintura i arquitectura de Martin Brandenburgen a Berl\xc3\xadn, on malgrat ser descoratjada de continuar per part d'Oskar Kokoschka, es va graduar en Educaci\xc3\xb3 art\xc3\xadstica. Posteriorment va intentar accedir a l'Escola Superior de Belles arts de Dresden, per\xc3\xb2 no ho va aconseguir, i el 1919 va marxar i es va matricular a l'Escola T\xc3\xa8xtil de l'Escola Superior d'Art d'Hamburg.\n_START_SECTION_\nA la Bauhaus\n_START_PARAGRAPH_\nEl 1922 va entrar com a estudiant a l'Escola de la Bauhaus de Weimar, on va fer el curs preliminar amb Georg Muche i Johannes Itten. Les dones no podien accedir a algunes disciplines, per la qual cosa Anni no va poder entrar en el taller de vidre en el segon any i va haver d'optar pel de teixit a c\xc3\xa0rrec de Gunta St\xc3\xb6lzl. El disseny t\xc3\xa8xtil de la Bauhaus es va centrar m\xc3\xa9s en el camp pr\xc3\xa0ctic professional durant aquesta d\xc3\xa8cada i  quan va concloure els seus estudis en el curs 1929/30, Annie ja havia demostrat sobradament el seu magisteri en aquest \xc3\xa0rea. Per exemple, va crear un reeixit teixit insonor, reflector i rentable (fet principalment de cot\xc3\xb3 i cel\xc2\xb7lofana) espec\xc3\xadficament per a un auditori musical._NEWLINE_El 1925 va contreure matrimoni amb l'artista i pedagog Josef Albers, que aquest mateix any, amb el canvi de seu a Dessau, va ser nomenat director dels cursos d'iniciaci\xc3\xb3 del centre, i de qui va prendre el cognom de casada. Anni va desenvolupar innovadors teixits combinant propietats de reflexi\xc3\xb3 de la llum, absorci\xc3\xb3 del so, durabilitat; diversos dels seus dissenys van ser publicats i li van encarregar la realitzaci\xc3\xb3 de diversos tapissos. Durant un temps va ser alumna de Paul Klee i despr\xc3\xa9s de la sortida de Gropius de la Bahaus, el matrimoni Albers es va traslladar als allotjaments del professorat al costat de Klee i Vasili Kandinski. En aquesta \xc3\xa8poca Annie va comen\xc3\xa7ar a viatjar, comen\xc3\xa7ant per It\xc3\xa0lia i Espanya._NEWLINE_El 1931 va ser nomenada directora de l'\xc3\xa0rea i f\xc3\xa0brica de teixit de l'escola, com a substituta de Gunta St\xc3\xb6lzl, i seria una de les professores a la seu de Dessau i de les poques dones a c\xc3\xa0rrec d'un taller a la Bauhaus.\n_START_SECTION_\nAls EUA\n_START_PARAGRAPH_\nDespr\xc3\xa9s de l'arribada d'Hitler al poder el 1933 i el tancament de la Bauhaus per la pressi\xc3\xb3 del partit Nazi, Anni i el seu marit es van exiliar als Estats Units convidats per Philip Johnson per impartir classes a Carolina del Nord durant deu anys (de 1939 a 1949). Durant aquests anys Anni va participar en exposicions i va escriure articles sobre disseny. El 1949 es va convertir en la primera dissenyadora a realitzar una exposici\xc3\xb3 monogr\xc3\xa0fica en el Museu d'Art Modern de Nova York._NEWLINE_Des de 1936 va viatjar nombroses vegades a M\xc3\xa8xic i a Sud-am\xc3\xa8rica, gaireb\xc3\xa9 sempre amb el seu marit, on va estudiar i va recollir materials i t\xc3\xa8cniques de treball, sobretot d'art precolomb\xc3\xad, que van tenir gran influ\xc3\xa8ncia en els seus treballs i dissenys posteriors._NEWLINE_Despr\xc3\xa9s de deixar la doc\xc3\xa8ncia, el 1949 la parella es va mudar a Connecticut i Anni va treballar per lliure, dedicant-se a la seva pr\xc3\xb2pia fabricaci\xc3\xb3 i dissenys t\xc3\xa8xtils, encara que tamb\xc3\xa9 ho faria en certs per\xc3\xadodes per a diverses firmes com Florence Knoll, entre d'altres. Durant la d\xc3\xa8cada dels 50 Anni va treballar en dissenys t\xc3\xa8xtils fabricats en s\xc3\xa8rie, creant la majoria dels seus teixits pict\xc3\xb2rics, i va publicar articles i una col\xc2\xb7lecci\xc3\xb3 amb els seus escrits._NEWLINE_El 1963 en el Taller de litografia de l'Institut Tamarind, a Los Angeles, va ser convidada a experimentar amb les t\xc3\xa8cniques d'estampaci\xc3\xb3, interessant-se per la litografia i el serigrafiat."